Kultūros ir sveikatingumo takas Birštono kurorte dar patrauklesnis

[image: ]Birštono kurorte esančiame Žvėrinčiaus miške buvo atnaujintas sveikatingumo takas: jis tapo dar patrauklesnis tiek pėstiesiems, tiek ekologiškomis transporto priemonėmis važinėjantiems lankytojams. 
Takas pasipuošė dešimčia naujų medžio skulptūrų, kurios vaizduoja miško gyventojus ir karališkos medžioklės, vykusios gilioje senovėje, momentus. Tokia gamtos, sveiko gyvenimo būdui tinkamos aplinkos ir tradicinių amatų  kultūros sukurta vienovė buvo seniai planuoto ir 2021 m. įgyvendinto tarptautinio projekto „Bendra istorija – bendri maršrutai“ rezultatas. 
Šių metų rugsėjo mėnesį sveikatingumo taką teigiamai įvertino ir išbandė projekto partnerių – Lenkijos Stare Juchy valsčiaus ir Elko apskrities valstybinės miškų urėdijos – atstovai. Jie liko sužavėti Birštono kurorto aplinka, sveikos gyvensenos galimybėmis bei teikiamomis kurortinėmis paslaugomis. Partneriai vylėsi, kad ir ateityje pasiseks vykdyti bendrus projektus su mūsų savivaldybe, siekiant gerinti abiejų šalių gyventojų gyvenamąją aplinką. Savo ruožtu partneriai iš Stare Juchy valsčiaus parengė bendrą lankstinuką su Birštono ir Starte Juchy valsčiaus maršrutų žemėlapiais, kurie bus platinami turizmo informacijos centruose, skelbiami interneto svetainėse, populiarinant turizmo maršrutus abipus sienos. 
Bendra projekto vertė ؘ– 666 017,17 Eur, iš kurių – 566 114,57 Eur yra Europos regioninės plėtros fondo lėšos. Birštono savivaldybei tenkanti biudžeto dalis – 266 942,15 Eur.

